La Unió Europea no homologa el producte que el Servei de Control de Mosquits utilitza per a les larves dels arrossars

Es busquen alternatives a aquest producte.

El Servei de Control de Mosquits del Baix Ter i de la Badia de Roses té un seriós problema a l’hora de plantejar els tractaments de la propera temporada. La Unió Europea no ha homologat el producte que fins ara utilitzaven per al control de les larves de mosquit dels arrossars de l’Empordà. Aquesta situació provocarà que s’hagi de buscar unes alternatives “que ara per ara no existeixen”, explica Eduard Marquès com responsable del Servei. “L'empresa que fabricava el producte no ha pogut invertir econòmicament per a demostrar l'eficàcia del producte, i per això haurà de deixar-se d’utilitzar. I no perquè sigui contaminant ni nociu per la salut”, comenta Marquès.

Des de fa gairebé vint anys, el Servei de Control de Mosquits porta utilitzant aquest producte, que ja no es podrà localitzar al mercat. No obstant, confien en què molt aviat alguna empresa assumeixi el compromís d’elaborar una alternativa al producte abate-temefos. Si no, s’hauria de trobar una alternativa natural als productes que s’hi destinen.

Acabada la temporada de fumigació dels arrossars empordanesos

Enguany, la campanya de fumigació dels arrossars ha finalitzat molt satisfactòriament per als responsables de l’ens, després d’haver tractat més de 5.000 hectàrees en total de superfície. “Les trampes instal·lades als arrossars ens indiquen que el nivell és molt més baix que en altres ocasiones i, per tant, tenim menys larves”. 

Durant períodes de 10-12 dies, s’ha fumigat tots els camps amb la comoditat i la rapidesa que ofereix l’helicòper, la gran novetat respecte altres campanyes.

Sense rastre del mosquit tigre

Eduard Marquès explica que “de moment no tenim constància del mosquit tigre, tot i que a altres punts de Catalunya ja ha estat localitzat”. Des del Servei de Control de Mosquits es demana a la població que si algú observa un comportament virulent del caràcter dels mosquits i identifica l’espècie es posi en contacte amb el telèfon de l’ens 972 45 12 31 per a combatre amb rapidesa i eficàcia la seva presència.

A diferència dels mosquits autòctons, el mosquit tigre no pessiga dins els habitatges, sinó fora, i és una espècie molt més agressiva que les altres.

(A la fotografia s'observa Eduard Marqués treballant al laboratori).

